**Husein ef. Kavazović** (Gradačac , 3. srpnja 1964.), bošnjački je teolog, trenutno 13. po redu reis-ul-ulema u Bosni i Hercegovini.

Biografija
----------

Husein ef. Kavazović sa ministrom vanjskih poslova Republike Austrije Sebastianom Kurzom, Sarajevo 2015.
Husein ef. Kavazović je rođen 3. jula 1964. godine u Jelovče Selu kod Gradačca, u Bosni i Hercegovini. Osnovno obrazovanje stekao je u rodnom mjestu, a Gazi Husrev-begovu medresu u Sarajevu je završio 1983. godine. Na Šerijatskom fakultetu Univerzitetu Al-Azhar u Kairu je studirao u periodu od 1985. do 1990. godine. Magistarski rad i doktorsku disertaciju odbranio je na Fakultetu islamskih nauka u Sarajevu, iz područja šerijatskog prava.

Radno iskustvo stjecao je kao imam, hatib i mualim u džematima u Srebreniku i Gradačcu. Obavljao je dužnost muftije tuzlanskog u periodu od 1993. do 2012. godine. Nedugo nakon imenovanja na položaj muftije tuzlanskog, zajedno s još devet članova delegacije Okruga Tuzla biva zarobljen u Konjicu i odveden u logor HVO-a, a odatle predan u logor Vojske bosanskih Srba. Nakon sedam mjeseci ponovo je na slobodi i vraća se u Tuzlu.

Kao muftija tuzlanski posebno je zaslužan za obnovu i rad Tuzlanskog muftiluka i Behram-begove medrese u Tuzli. Svojim zalaganjem je doprinio podizanju zgrade Biblioteke Behram-beg u Tuzli. Jedan je od pokretača Centra za rehabilitaciju ovisnika o psihoaktivnim supstancama u Smolućoj kod Lukavca, prve ustanove za rehabilitaciju ovisnika u okviru Islamske zajednice u Bosni i Hercegovine. Radio je na pokretanju i razvoju Agencije za certificiranje halal kvalitete Islamske zajednice u Bosni i Hercegovini. Učestvovao je u obnovi i izgradnji velikog broja džamija u Bosanskog Podrinju i Bosanskoj Posavini.

Istovremeno, snažno se angažirao i na zbrinjavanju prognanog i izbjeglog stanovništva iz Istočne Bosne tokom agresije, a potom i u obnavljanju infrastrukture Islamske zajednice u Bosni i Hercegovini i povratku muslimana u mjesta iz kojih su protjerani. Bio je član i predsjednik Savjetodavne radne grupe za definiranje sadržaja u izradi projektne dokumentacije za kompleks Memorijalnog centra Potočari-Srebrenica.

Godine 2012. izabran je za reis-ul-ulemu Islamske zajednice u Bosni i Hercegovini. U njegovom mandatu na položaju reis-ul-uleme Islamska zajednica u Bosni i Hercegovini provela je izmjene Ustava i značajne reforme u mnogim područjima djelovanja Islamske zajednice u Bosni i Hercegovini, Hrvatskoj, Sloveniji, Srbiji i bošnjačkoj muslimanskoj dijaspori. Obnovljene su džamije Ferhadija u Banjoj Luci i Aladža u Foči, te otvorena novoizgrađena Ljubljanska džamija.

Govori arapski i služi se engleskim jezikom.

Prijetnje
---------

Husein ef. Kavazović je često meta prijetnji vehabija i islamskih radikala.

Krajem 2015. godine Kavazoviću je islamski ekstremist Abdullah Armin Čurt iz Sirije putem društvene mreže Facebook uputio prijetnje smrću. On je tom prilikom poručio: *"A Kavazovića ćemo također obezglaviti, odavno je to zaslužio".*

Godine 2016. islamski ekstremista iz Siriji Amir Selimović je iz te zemlje izravno zaprijetio Kavazoviću zbog akcije koju je tada povela Islamska zajednica u Bosni i Hercegovini kako bi se u ovoj zemlji rasformirale ilegalne vjerske zajednice koje su formirali samozvani imami-propagatori radikalnog islamizma. Selimović je tom prilikom poručio *"Molim Alaha da reis-ul-ulemu u Bosni i Hercegovini Huseina Kavazovića i njegove sljedbenike .... zakoljem nasred Baščaršije*.

Godine 2017. u izdanju ISIL-ovog magazina *Rumiyah* (Rim) propagandisti te organizacije pozvali su svoje simpatizere da ubijaju šejhove tavagita (sve ono što se obožava mimo Alaha, a što simpatizeri ove ideologije koriste da opravdaju ubijanje nevinih ljudi). Uz tekst je objavljena fotografija reis-ul-uleme Huseina ef. Kavazovića, kao i fotografije muftija Islamske zajednice u Bosni i Hercegovini, koje su opisali kao *murteddske (otpadnici od islama) vođe neislamske zajednice*. U magazinu je tom prilikom naglašavano da je *"ubijanje murtedda draže i priječe od ubijanja pravih kafira (nervjernika)"*.

Bibliografija
-------------

* *Dvije kodifikacije šerijatskog porodičnog prava* (Sarajevo, 2012)
* *Kodifikacija šerijatskog građanskog prava na temeljima hanefijske pravne škole* (Sarajevo, 2019)
* *Prijevod i komentar na djelo: Muḥammad Qadrī paše, Murshid al-Ḥayrān: Kodifikacija šerijatskog imovinskog prava* (Sarajevo, 2019.)
* *Prirodno pravo kod Mu'tazila* (Sarajevo, 2019.)

Povezano
--------

* Reis-ul-ulema
* Islamska zajednica u Bosni i Hercegovini

Izvori
------

1. ↑  „Biografija reisu-l-uleme mr. Husein ef. Kavazovića (pristupljeno 5. rujna 2013.)". Arhivirano iz originala na datum 22. veljače 2014.. Pristupljeno 5. rujna 2013.
2. ↑  „Novi reisu-l-ulema mr. Husein ef. Kavazović". *balkanpost.net*. Arhivirano iz originala na datum 2019-08-30. Pristupljeno 1. siječnja 2016.
3. ↑  „Ko je Husein ef. Kavazović: Od borca s puškom u ruci do reisa". *AKOS.ba*. Arhivirano iz originala na datum 26 April 2015. Pristupljeno 1. siječnja 2016.
4. ↑  „Gvardijan i reis: Biti čovjek u najtežim vremenima" (bs). Al Jazeera Balkans. 2015-03-04. Pristupljeno 2019-05-25.
5. ↑  „Reisu-l-ulema" (bs). Islamska zajednica u BiH. 2015-03-04. Pristupljeno 2019-05-25.
6. ↑  Službena stranica, Islamske zajednice u BiH. „Biografija reisu-l-uleme dr Huseina ef Kavazovića". Pristupljeno 2019-09-19.
7. ↑  „Biografija mr. Husein ef. Kavazović". *rijaset.ba*. Pristupljeno 1. siječnja 2016.
8. ↑  „Neuer religiöser Führer für Muslime in Bosnien". *dw.com*. Pristupljeno 1. siječnja 2016.
9. ↑  „Gvardijan i reis: Biti čovjek u najtežim vremenima". *balkans.aljazeera.net*. Pristupljeno 1. siječnja 2016.
10. ↑  „Uvjerljiva podrška Huseinu ef. Kavazoviću". *dw.com*. Pristupljeno 1. siječnja 2016.
11. ↑  „Prijetnje smrću reisu Kavazoviću, Gološu i Hadžiću". *vecernji.ba*. Pristupljeno 1. siječnja 2016.
12. ↑  „U Siriji zarobljen radikalni islamist iz BiH koji je prijetio smrću reisu Kavazoviću". *tportal.hr*. Pristupljeno 1. siječnja 2016.
13. ↑  „Jezivo: Pogledajte kakve je nove prijetnje dobio reis Husein ef. Kavazović". *bhdijaspora.net*. Pristupljeno 17. srpnja 2017.

Vanjske poveznice
-----------------

### Sestrinski projekti

|  |  |
| --- | --- |
|  | U Wikimedijinoj ostavi ima još materijala vezanih za: **Husein Kavazović** |
|  | Na stranicama Wikicitata postoji zbirka osobnih ili citata o temi: ***Husein Kavazović*** |

### Mrežna stranica

* Husein ef. Kavazović na islamskazajednica.ba

|  |  |  |
| --- | --- | --- |
| Prethodi: **Mustafa ef. Cerić**  |  **Reis-ul-ulema** 2012. – | Slijedi: |

|  |  |  |  |  |
| --- | --- | --- | --- | --- |
| 

| * p
* r
* u
Reisu-l-uleme Islamske zajednice u Bosni i Hercegovini |
| --- |
|  |
| 
Mustafa Hilmi Hadžiomerović (1882–1893) • Mehmed Teufik Azabagić (1893–1909) • Sulejman Šarac (1910–1912) • Džemaludin Čaušević (1913–1930) • Ibrahim Maglajlić (1930–1936) • Fehim Spaho (1938–1942) • Ibrahim Fejić (1947–1957) • Sulejman Kemura (1957–1975) • Naim Hadžiabdić (1975–1987) • Husein Mujić (1987–1989) • Jakub Selimoski (1991–1993) • Mustafa Cerić (1998–2012) • Husein Kavazović (2012–trenutno) |  |

 |